Grínsketsar sem leikarinn Vilhelm Neto gerir hafa náð töluverðum vinsældum á Instagram undanfarið . Um stutt myndbönd er að ræða þar sem Vilhelm gerir grín af m.a. málefnum líðandi stundar og hinum ýmsum týpum . Markmiðið með sketsunum er að gleðja fólk . Leikarinn Vilhelm Neto lærði leiklist í Kaupmannahöfn og útskrifaðist í sumar . Spurður úr í hvað hann hefur verið að gera síðan hann útskrifaðist segir hann : „ Ég er búinn að vera á fullu síðan ég kom aftur til Íslands . Ég er búinn að vera að semja uppistand með Stefáni Inga og Hákoni Erni og gera hlaðvarp fyrir RÚV Núll sem heitir Já OK ! með Fjölni Gíslasyni . Svo eru fleiri járn í eldinum , spennandi verkefni sem eru samt leyndó . “ Þegar Vine hætti árið 2017 fór Vilhelm að notast við Twitter . „ Ég sá að fólki fannst það sem ég var að gera skemmtilegt og var að fíla sketsana . Þannig að ég ákvað að kýla á það að setja þá alla á Instagram . “ Mynd / Unnur Magna Vilhelm byrjaði að birta myndböndin sín á Instagram sumarið 2019 . Í dag fylgja tæplega 13.000 manns honum þar . „ Ég er mjög þakklátur fyrir alla þessa athygli . Ég vil bara gleðja fólk , “ segir hann . Þegar Vilhelm er spurður út í hvaða skets frá honum hefur verið vinsælastur hugsar hann sig um og svarar svo . „ Rappeftirhermurnar fengu mikla athygli . Og baggkóngurinn , fólk er enn þá að vísa í það við mig niðri í bæ , “ segir hann og hlær . „ Sketsinn um gengi íslensku krónunnar var líka vinsæll , ég er smá stoltur af honum , “ bætir hann við . Annars segist Vilhelm ekki vilja velta sér mikið upp úr áhorfstölum . „ Ég reyni að telja áhorfin ekki , þá verð ég smá geðveikur , “ segir hann og hlær . „ Ef ég fer að hugsa of mikið um viðbrögðin og skoða stöðuna reglulega þá verð ég bara stressaður yfir þessu . “ Talandi um stress , Vilhelm viðurkennir að hann finni fyrir stressi þegar hann er ekki búinn að birta nýjan skets á Instagram í langan tíma . „ Ef fólk fer að ýta á mig og spyrja hvenær ég ætli að birta nýjan skets þá fyrst verð ég stressaður , “ segir hann og hlær . Vill ekki særa Aðspurður hvort hann ritskoði sig mikið áður en hann birtir nýtt myndband á Instagram segir hann : „ Nei , nema það að ég passa mig á að gera ekki grín sem niðurlægir . Áður en ég birti skets þá spyr ég mig hvort einhverjum gæti liðið illa vegna myndbandsins . Ég vil ekki særa fólk … vera einhver leiðinleg týpa sem er alltaf að móðga . “ „ Áður en ég birti þá spyr ég mig hvort einhverjum gæti liðið illa vegna myndbandsins . “ Vilhelm segist ekki hafa lent í því að móðga fólk með sketsum sínum . „ Nei , ég hef verið frekar heppinn með það . Ég hef reyndar sjálfur fengið efasemdir og eytt skets sem mér fannst ekki í lagi . “